यूथ कांग्रेस ने फूंके पीएम रेलमंत्री के पुतले
रेलवेमें तत्काल टिकट में बढ़ोतरी के खिलाफ शुक्रवार को धनबाद लोक सभा यूथ कांग्रेस के अध्यक्ष अभिजीत राज के नेतृत्व में धनबाद स्टेशन के प्रवेश द्वार के निकट प्रधानमंत्री रेलमंत्री का पुतला दहन किया गया। पुतला दहन से पहले यूथ कांग्रेस के दर्जनों कार्यकर्ता गया पुल के निकट जुटे और वहां से पुतला लेकर जुलूस के साथ स्टेशन के प्रवेश द्वार पहुंचे। अध्यक्ष के नेतृत्व में नुक्कड़ सभा की गई और टिकट बढ़ोतरी के बारे में आम लोगों को भी बताया गया। अध्यक्ष अभिजीत राज ने कहा कि प्रधानमंत्री नरेंद्र मोदी आम जनता को बुलेट ट्रेन का सपना दिखा रहे हैं। उनके इशारे पर रेलमंत्री लगातार आम जनता पर किराया बढ़ा कर बोझ लाद रहे हैं। चार घंटे पहले टिकट रद्द कराने के नियम से यात्रियों को परेशानी के साथ रुपए की कटौती का भी बोझ बढ़ा है। पांच वर्ष के बच्चे का टिकट सुविधा समाप्त कर दिया गया। आम जनता मजबूरी में तत्काल टिकट लेती है। जनता की भावना से खिलवाड़ किया जा रहा है। अभी तो भाजपा मुक्त बिहार हुआ है। यूपी बंगाल भी होगी। भाजपा मुक्त भारत बनाने का काम जनता करेगी। इस कार्यक्रम में जिला कांग्रेस के उपाध्यक्ष योगेंद्र सिंह योगी, इजाज अहमद बिहारी, अनवर शमीम, अशोक वर्णवाल, मंटू दास, बबलू दास, चंदन चौहान, सुशील माणिकपुरी, महावीर महतो, अहशान खान, संजय वर्मा, बलवंत मिश्रा, अशोक मोदक, रवि दत्ता आदि मौजूद थे।
तत्काल टिकट में बढ़ोतरी के खिलाफ पुतला जलाते यूथ कांग्रेस के कार्यकर्ता।
hin_Deva hin_Deva hin_Deva